
РЕШЕНИЕ
   № РН-649-24-34

Днес, 09.12.2024 г., Комисията за противодействие на корупцията /КПК/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
  
   У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК) и е образувана въз основа на Решение за извършване на проверка № КИ-345 от 30.09.2024 г. по сигнал с вх. № С-649/23.08.2024 г. на КПК. 
Проверката е образувана срещу Златин Кайряков, в качеството му на общински съветник в Общински съвет (ОбС) Ш.  
В сигнала са изложени твърдения, че към момента на избирането му за общински съветник Златин Кайряков е бил действащ директор на Общинско предприятие (ОП) „Паркове и обредна дейност“ – гр. Ш. След встъпването му в длъжност като общински съветник, Кайряков бил назначен като „ръководител направление“ в същото предприятие, но съобразно изнесените в сигнала данни той е продължил да го ръководи, като единствено се е сменило наименованието на заеманата от него длъжност.
Изискани са и с писмо вх. № КПК-9567-3/05.11.2024 г. на КПК от председателя на Постоянната комисия по чл. 90, ал. 2, т. 3 от ЗПК към ОбС Ш. са получени заверени копия на Клетвен лист от 10.11.2023 г. на Златин Кайряков, Решение № 270/30.10.2023 г. на Общинска избирателна комисия (ОИК) Ш., Удостоверение за регистрация на кандидат за общински съветник № 11-5/27.09.2023 г. на ОИК Ш., Декларация за несъвместимост по чл. 49, ал. 1, т. 1 от ЗПК на Златин Кайряков, Заповед № ЧР-162/07.12.2023 г. на кмета на Община Ш., Трудов договор № 832/30.04.2010 г., Трудов договор № 01/02.01.2024 г., длъжностни характеристики за „директор на ОП „Паркове и обредна дейност“, за „ръководител направление – обредна дейност“ и за „ръководител направления „Обредна дейност“ и „Зоопарк“, Трудов договор № ЧР-137/13.12.2023 г., Решение № 157 по Протокол № 11/30.06.2008 г. на ОбС Ш., Правилник за дейността на ОП „Обреден дом“, Решения № 120/31.03.2016 г. и № 158/28.04.2016 г. на ОбС Ш., Предложение за изменение на Правилник за дейността на ОП „Паркове и обредна дейност“ и Решение № 209 по Протокол № 11/25.07.2024 г. на ОбС Ш.
Комисията служебно е извършила справка в Национална база данни „Население“ (НБД „Население“).

В хода на проверката по сигнала Комисията установи следното от фактическа страна:

Сигналът е подаден от физическо лице с посочени три имена, ЕГН, адрес, телефон и е надлежно подписан.
Златин Кайряков е избран за общински съветник в ОбС Ш. за мандат 2023-2027 г. и е положил клетва на 10.11.2023 г., видно от приложен по преписката клетвен лист. 
Златин Кайряков е подал Декларация за несъвместимост по чл. 49, ал. 1, т. 1 от ЗПК с вх. № 64/08.12.2023 г. на ОбС Ш., в която декларира, че не заема друга длъжност и не извършва дейност, която съгласно Конституцията или специален закон е несъвместима с положението му на лице, заемащо публична длъжност.
Златин Кайряков е назначен за директор на ОП „Обреден дом“ от кмета на Община Ш. с Трудов договор № 832/30.04.2010 година. С Решение № 120 по Протокол № 6 от 31.03.2016 г. на ОбС Ш. предприятието е преструктурирано, като е сменено и неговото наименование на ОП „Паркове и обредна дейност“. Трудовото правоотношение на Кайряков като директор на общинското предприятие е прекратено със Заповед № ЧР-162/07.12.2023 г. на кмета на Община Ш., считано от 08.12.2023 година.
С Решение № 209 по Протокол № 11 от 25.07.2024 г. на ОбС Ш. е изменена структурата на ОП „Паркове и обредна дейност“, като са създадени отделни направления, в това число направление „Обредна дейност“ и направление „Зоопарк“.
Златин Кайряков е назначен на длъжността „ръководител направление – „Обредна дейност“ в ОП „Паркове и обредна дейност“ от директора на предприятието с Трудов договор № 01/02.01.2024 г., като на същата дата му е връчена и длъжностна характеристика за длъжността. По административната преписка е представена и длъжностна характеристика за длъжността „ръководител направления „Обредна дейност“ и „Зоопарк“, връчена на Кайряков на 12.08.2024 г., от която може да се направи предположение, че от тази дата Кайряков заема посочената длъжност. Съгласно посоченото в представените длъжностни характеристики, не се установяват ръководни функции за Кайряков по отношение на цялостната дейност на общинското предприятие, а само такива, касаещи посочените направления.

При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 8 от ЗПК (обн. ДВ. бр. 84 от 06.10.2023 г.), Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – сезира органа по избора или назначаването им за предприемане на съответните действия.
В качеството си на общински съветник в ОбС Ш., Златин Кайряков е лице, заемащо  публична длъжност по чл. 6, ал. 1, т. 32 от ЗПК.
Съобразно разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето е задължено да подаде пред органа по избора или назначаването или пред съответната комисия за лице по чл. 90, ал. 2, т. 1 и т. 3 от ЗПК декларация за несъвместимост в едномесечен срок от заемане на длъжността.
Златин Кайряков е подал Декларация за несъвместимост по чл. 49, ал. 1, т. 1 от ЗПК с вх. № 64/08.12.2023 г. на ОбС Ш., в която декларира, че не заема друга длъжност и не извършва дейност, която съгласно Конституцията или специален закон е несъвместима с положението му на лице, заемащо публична длъжност.
Несъвместимостта по смисъла на § 1, т. 4 от ДР на ЗПК съставлява съвместяването на изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, като заемащо публична длъжност по чл. 6, ал. 1 от ЗПК. Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. Закона за противодействие на корупцията не посочва самостоятелни основания за несъвместимост на изчерпателно изброените в чл. 6, ал. 1 от ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
Предвид основните характеристики на несъвместимостта като институт на правото, настоящата проверка изисква извършване на индивидуална и диференцирана преценка на предпоставките за несъвместимост, относими към конкретния случай. Нарушение може да се установи само и доколкото съответните относими факти съвпадат с хипотезата на съдържащите се в специалния закон норми. Затова при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. В тази връзка и предвид служебното положение на Златин Кайряков като общински съветник в ОбС Ш. за мандат 2023-2027 г., приложение намират разпоредбите на ЗМСМА.
Съгласно чл. 34, ал. 5 от ЗМСМА, общинският съветник не може да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие, да заема длъжност като общински съветник или подобна длъжност в друга държава – членка на Европейския съюз, както и да извършва дейности, водещи до нарушаване на забрана или ограничение по Глава осма, Раздел втори от ЗПК. Съгласно ал. 6 на същата разпоредба, в едномесечен срок от полагането на клетвата лице, което при избирането му за общински съветник заема някоя от изброените по-горе длъжности, подава молба за освобождаването му от заеманата длъжност и уведомява писмено за това председателя на общинския съвет и общинската избирателна комисия. 
С оглед на изложеното, не може да се обоснове извод за наличие на несъвместимост по чл. 34, ал. 5 от ЗМСМА за Златин Кайряков в качеството му на общински съветник в ОбС Ш., тъй като след полагането на клетва като общински съветник – 10.11.2023 г., в рамките на дадения от законодателя в чл. 34, ал. 6 от ЗМСМА едномесечен срок, той е освободен от длъжността „директор на ОП „Паркове и обредна дейност“ – трудовото му правоотношение е прекратено на 07.12.2023 година.
Относно назначаването на Кайряков на длъжността „ръководител направление „Обредна дейност“ в ОП „Паркове и обредна дейност“ по Трудов договор № 01/02.01.2024 г., то същото не съставлява условие за несъвместимост за него в качеството му на общински съветник, а доколкото длъжността, на която е назначен, не е част от общинската администрация, то обстоятелството, че Кайряков е общински съветник в ОбС Ш. не съставлява пречка за заемане на тази длъжност в общинското предприятие (чл. 107а, ал. 1, т. 4 от Кодекса на труда).
Във връзка с гореизложеното, на основание чл. 13, ал. 1, т. т. 8 от ЗПК във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:

            НЕ УСТАНОВЯВА НЕСЪВМЕСТИМОСТ по отношение на Златин Кайряков с ЕГН: ***, общински съветник в ОбС Ш. за мандат 2023-2027 г. и лице, заемащо публична длъжност по смисъла на чл. 6, ал. 1, т. 32 от ЗПК, във връзка със заемана от него длъжност „директор на ОП „Паркове и обредна дейност“ до 07.12.2023 г. включително.


КОМИСИЯ:
        
                    ЗАМЕСТНИК-ПРЕДСЕДАТЕЛ:………(П).…….../АНТОН СЛАВЧЕВ/

                     ЧЛЕН:………………(П)..………………….../АНТОАНЕТА ЦОНКОВА/

         ЧЛЕН:…………………...(П)..………....……………./ПЛАМЕН ЙОЦОВ/

ЧЛЕН:………………………(П).…………………./СИЛВИЯ КЪДРЕВА/








